**ОБРАЗЛОЖЕЊЕ**

**I. УСТАВНИ ОСНОВ ЗА ПОТВРЂИВАЊЕ СПОРАЗУМА**

Уставни основ за доношење овог закона садржан је у члану 99. тачка 4. став 1. Устава Републике Србије, којима је, између осталог, прописано да Народна скупштина потврђује међународне уговоре кад је законом предвиђена обавеза њиховог потврђивања.

Чланом 14. Закона о закључивању и извршавању међународних уговора („Службени гласник РС” број 32/13), којим је предвиђено да Народна скупштина потврђује међународне уговоре војне, политичке и економске природе, уговоре којима се стварају финансијске обавезе за Републику Србију, уговоре који захтевају доношење нових или измену важећих закона и уговоре којима се одступа од постојећих законских решења.

**II. РАЗЛОЗИ ЗА ПОТВРЂИВАЊЕ СПОРАЗУМА**

Чланом 40. Закона о електронском документу, електронској идентификацији и услугама од поверења у електронском пословању („Службени гласник РС” 94/17) превиђена је могућност прекограничног признавања квалификованих услуга од поверења, односно да квалификована услуга од поверења коју пружа страни пружалац услуге од поверења је у реципроцитету са домаћом услугом од поверења у земљи страног пружаоца услуге, уколико је то регулисано потврђеним међународним споразумом.

По питању билатералних односа Републике Србије и Републике Северне Македоније, иако се они генерално оцењују као добри, постоји простор за побољшања у различитим видовима сарадње, што је разлог да се у билатералним сусретима на високом и највишем нивоу обострано изражава интерес за њихово даље унапређење. Економска сарадња између две земље претежно се базира на трговинској размени, која је на задовољавајућем нивоу и одвија се без наплате царине – на основу мултилатералног Споразума о слободној трговини -ЦЕФТА 2006.

Заједничке седнице Влада одржане су 3. јуна 2013. године у Београду и 16. фебруара 2015. године у Скопљу. Разговарано је о питањима из области трговинско-економске сарадње, телекомуникација, инфраструктурног повезивања, енергетике, пољопривреде, здравства, заштите животне средине, одбране и унутрашњих послова.

У погледу сарадње у области информационо-комуникационих технологија, сарадња између две земље иницирана је током претходних сусрета званичника обе земље, а у циљу заједничког јачања индустријске, технолошке и привредне сарадње.

Имајући у виду чињеницу да су информационо-комуникационе технологије покретач глобалног економског развоја Република Србија је своју опредељеност ка информационо-комуникационим технологијама потврдила доношењем Стратегије развоја информационог друштва у Републици Србији до 2020. године („Службени гласник РС”, број 51/10), у којој се наводи да развој информационог друштва треба усмерити ка искоришћењу потенцијала информационо-комуникационих за повећање ефикасности рада, економски раст, већу запосленост и подизање квалитета живота свих грађана Републике Србије.

Међусобно признавање квалификованих услуга од поверења доприноси елиминисању препрека у електронском пословању, омогућава коришћење и једнако правно дејство квалификованих услуга од поверења, односно квалификованих услуга сертификовања за електронске трансакције у обе земље, као и узајамно признавање квалификованих средстава за креирање електронског потписа, квалификованог електронског печата и квалификованог електронског временског жига.

Доношење Закона ће имати утицај на привредне субјекте обе земље који ће кроз признавање квалификованих услуга од поверења бити у могућности да у међусобној пословној сарадњи пређу на електронско пословање, које је брже и ефикасније од класичног пословања. Међусобно признавање такође значи да ће грађани и привредни субјекти из једне земље моћи да користе онлајн услуге друге земље, односно моћи ће да се идентификују путем својих шема електронске идентификације који су подједнако прихваћени у обе земље. Дакле, онлајн услуге једне земље биће доступне и у другој земљи што ће позитивно утицати на привредни развој обе земље.

Наиме, до сада, српски сертификати за електронски потпис нису били признати у Северној Македонији, и обратно, сертификати из Северне Македоније за електронски потпис нису били признати у Србији.

Доношењем Закона обе земље међусобно признају:

* квалификовани електронски потпис;
* квалификовани електронски печат;
* квалификовани електронски временски жиг;
* регистроване шеме/системе електронске идентификације.

**III. ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА ИЗВРШАВАЊЕ МЕЂУНАРОДНОГ СПОРАЗУМА**

За спровођење овог закона није потребно обезбедити средства у буџету Републике Србије.